
I. A végrehajtás feltételei

A rendelet elfogadását követően a BKK Zrt.-vel kötött közszolgáltatási szerződés alapján a végrehajtás feltételei biztosítottak. 

II. A társadalmi hatások összefoglalása

1. Elsődleges, célzott hatások

Az előterjesztés elfogadását követően határozottabbak és egyértelműbbek lesznek a személygépkocsival személyszállítást és személytaxi szolgáltatást közvetítő és szervező vállalkozások kötelezettségei és jogai. 
Javul a taxi szolgáltatás színvonala, a rögzített hatósági ár bevezetése és a (gyakran nappal is alkalmazott) éjszakai tarifa kiiktatása a minőségjavulásban megnyilvánuló, szabályozottabb piaci versenyt teremt. 
Az előterjesztés célja a fővárosi személytaxi szolgáltatásra vonatkozó, meglévő szabályozók egységes szerkezetbe foglalása, kiszámítható árképzés megteremtése mellett a minőségben megnyilvánuló verseny előtérbe elhelyezése, a Főváros területén tevékenységet végző szolgáltatói járművekre, fuvarszervezőkre vonatkozó rendelkezések megalkotásával a személytaxi szolgáltató minőség javítása. 

2. Másodlagos hatások

Az emelt alapdíj a személytaxi vállalkozásokat védi az önköltség alatt vállalt rövid fuvarok alacsony bevételétől. 
A minőségi elvárásnak megfelelni nem tudó taxis vállalkozások a taxis piacról kiszorulnak, és az utasok magasabb biztonsági követelménynek, esztétikai elvárásnak megfelelő szolgáltatást kaphatnak, egyúttal a túlzott taxi szolgáltatói létszámból eredő, kedvezőtlen piaci hatások is mérséklődnek. 

III. Társadalmi költségek

a) A vállalkozások pénzügyi terhei

A vállalkozások pénzügyi terhei csökkennek, a gazdaságossági szint alatti szabad árképzés megszűnésével likviditásukra pozitív hatással van a rendeletben foglalt rendelkezések megvalósulása. 

b) A háztartások pénzügyi terhei

Kiszámíthatóvá teszi a szolgáltatásért megfizetendő díjak nagyságát, a vevői oldalon objektív döntési helyzetet idéz elő az egy tarifa rögzített hatósági árként történő bevezetése. A túlárazással összefüggő hatósági eljárások lefolytatását megalapozottá teszi. 

c) Az előterjesztéssel érintett valamely konkrét társadalmi csoport terhei

A javaslatnak nincs sem közvetett, sem közvetlen hatása egyetlen társadalmi csoportra sem. 


d) Hatékonysági és versenyképességi költségek
Az előterjesztés a hatékonyságot javítja, a versenyképességet a minőség javulásában biztosítja a piacon. 


e) Az előterjesztés adminisztratív terhei 

A javaslat nem érinti az adminisztrációs terheket az érintett vállalkozásoknál.

IV. Költségvetési hatások
Nincsenek költségvetési hatások.

V. Egészségügyi hatások
Mind a szolgáltató munkavállaló, mind az utas egészségvédelmét biztosítja a dohányzási tilalom bevezetése. 

VI. Környezeti hatások
A gépjármű környezetvédelmi kategóriájának szigorítása, illetve a jármű életkorának maximalizálása együttesen biztosítja a környezet terhek mérséklését.  
